Сериен убиец
Сериен убиец е извършител на поредица от две или повече убийства.

Някои източници описват критерия „трима или повече“ и които дефинират „една серия от две или повече убийства, извършени поотделно и по принцип, но не винаги, от сам извършител или необходимите основни характеристики, които включват минимум две убийства“. Често има сексуален елемент в убийствата, но ФБР казват, че мотивите за сексуалните убийства включват гняв, тръпка, финансови облаги и търсене на внимание. Убийствата може да са били планирани или извършвани с подобни стилове и жертвите може да имат общи черти помежду си. Много често това са примерно: раса, външен вид, пол или възраст.

Серийните убийци и масовите убийци не са едно и също нещо, в това число не влизат и импулсивните убийци, които извършват убийства на две или повече места с липса на „спокоен период“ между убийствата. Масови убийци са например хора, извършващи терористични актове като ислямски екстремисти или случая с шведа Брейвик. При масовите убийци мотива е политически, религиозен или от друг обществен характер. Това е много важна разлика от истинските серийни убийци, при които мотива е личен и на психологическа основа. Масовите убийци също така обикновено афишират и рекламират своята дейност. След всеки терористичен акт, почти винаги някоя организация поема отговорност за него. Към масови убийци могат да се причислят и военнослужещи, изпълняващи заповед, например бомбардировка над населено място, но техните действия са по съвсем различни причини. Към серийните убийци не могат да бъдат причислявани и поръчковите убийци.

Характеристика

Дефиниции 
Според редица криминалисти и експерти, най-вече от ФБР, една от популярните дефиниции за сериен убиец е: „За сериен убиец може да бъде определен всеки, който е убил трима или повече души за общ период от повече от един месец с достатъчно дълго време между отделните убийства, за да падне нивото му на адреналин. Причините за убийствата трябва да са строго психологически“.

Други дефиниции на ФБР:
 Наличие на минимум 3 – 4 жертви, с период на „застой“ между убийствата.
 Обикновено убиецът не познава жертвата; убийствата изглеждат произволни и несвързани.
 Убийствата са отражение на необходимостта от садистично доминиране над жертвата.
 Убийството рядко има за цел „печалба“; мотивът е психологически, а не материален.
 Възможно е жертвите да имат „символична“ стойност за убиеца; начинът, по който се извършва убийството, би могъл да разкрие тази стойност.
 Обект на убийците са често слабо защитените (проститутки, избягали от домовете си и т.н.)

Триадата на Макдоналд 
Според психолози, ако след 12-годишна възраст някой младеж има социопатски проявления от Триадата на Макдоналд (жестокост към животни, пиромания, нощно напикаване в леглото), то има голям шанс той да стане сериен убиец.

Изследванията показват, че над 60% от серийните убийци, след като са навършили 12 години, са показвали поведенчески характеристики от Триадата на Макдоналд.

Типове серийни убийци 
Важна характеристика на класическите серийни убийци е, че при голяма част от тях присъстват сексуални мотиви при действията им – изнасилване, блудство, както и различни действия с жертвата предизвикващи полова възбуда у извършителя. Към тази група се отнасят огромна част от най – известните серийни убийци, включително и тези взели най – голям брой жертви. В тази графа попадат:
 убиецът от Грийн ривър – Гари Лион Риджуей;
 канибалът от Ростов (Ростовския потрошител) – Андрей Чикатило;
 Хенри Лий Лукас;
 Отис Тул;
 Анатолий Сливко;
 Боби Джо Лонг;
 звярът от Колумбия – Луис Алфредо Гаравито;
 Сергей Ряховски;
 Сергей Головкин (Фишер);
 човекоядецът от Милуоки – Джефри Дамър;
 Тед Бънди – изнасилвач;
 чудовището от Андите – Педро Алонсо Лопес;
 звярът от мангровите гори – Даниел Камарго Барбоса;
 витебския удушвач – Генадий Михасевич;
 нощния ловец – Ричард Рамирез и др.

Към тази категория се отнася и българския представител Георги Стефанов Добриянов.

Освен тази най-масова група серийни убийци, при които има явен сексуален подтекст, се срещат и други, при които такъв липсва. Такива са:
 доктор Смърт – Харолд Шипман;
 убийцата от Флорида – Айлийн Уорнос;
 вашингтонския снайперист – Джон Алън Мухамад и доведения му син – Джон Ли Малво.

Един от най-известните серийни убийци от миналото е Джак Изкормвача, който около 1888 г. убива поне 5 проститутки в Лондон.

Нетипичен сериен убиец е и Александър Пичушкин (The Bitca park maniac, The Chessboard Killer, рус. „Битцевский маньяк“ и „Убийца с шахматной доской“) който не е ограбвал или изнасилвал жертвите си убивайки ги само заради самото убийство. Според него жертвите му са 60 за периода 1992-2006.

Източници